
[bookmark: TextBodyBegin]Európsky parlament,
–	so zreteľom na Zmluvu o Európskej únii (ďalej len „Zmluva o EÚ“), a najmä na jej článok 2, článok 4 ods. 3 a článok 7 ods. 1,
–	so zreteľom na Chartu základných práv Európskej únie (ďalej len „charta“),
–	so zreteľom na Európsky dohovor o ľudských právach a k nemu pripojené protokoly,
–	so zreteľom na Všeobecnú deklaráciu ľudských práv,
–	so zreteľom na medzinárodné zmluvy OSN a Rady Európy o ľudských právach,
–	so zreteľom na nariadenie Európskeho parlamentu a Rady (EÚ, Euratom) 2020/2092 zo 16. decembra 2020 o všeobecnom režime podmienenosti na ochranu rozpočtu Únie (nariadenie o podmienenosti právnym štátom)[footnoteRef:1], [1:  	Ú. v. EÚ L 433 I, 22.12.2020, s. 1.] 

–	so zreteľom na nariadenie Európskeho parlamentu a Rady (EÚ) 2021/1060 z 24. júna 2021, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde plus, Kohéznom fonde, Fonde na spravodlivú transformáciu a Európskom námornom, rybolovnom a akvakultúrnom fonde a rozpočtové pravidlá pre uvedené fondy, ako aj pre Fond pre azyl, migráciu a integráciu, Fond pre vnútornú bezpečnosť a Nástroj finančnej podpory na riadenie hraníc a vízovú politiku (nariadenie o spoločných ustanoveniach)[footnoteRef:2], [2:  	Ú. v. EÚ L 231, 30.6.2021, s. 159.] 

–	so zreteľom na svoju správu po služobnej ceste Výboru pre občianske slobody, spravodlivosť a vnútorné veci v Aténach (Grécko), ktorá sa uskutočnila od 6. do 8. marca 2023 z iniciatívy jeho monitorovacej skupiny pre demokraciu, právny štát a základné práva,
–	so zreteľom na kapitoly o Grécku vo výročných správach Komisie o právnom štáte, najmä za roky 2021, 2022 a 2023,
–	so zreteľom na rozsudky Európskeho súdu pre ľudské práva týkajúce sa Grécka,
–	so zreteľom na správu o vyšetrovaní údajných porušení a nesprávneho úradného postupu pri uplatňovaní práva Únie v súvislosti s používaním programu Pegasus a rovnocenného sledovacieho špionážneho softvéru a na svoje odporúčanie z 15. júna 2023 Rade a Komisii v nadväznosti na vyšetrovanie údajných porušení a nesprávneho úradného postupu pri uplatňovaní práva Únie v súvislosti s používaním programu Pegasus a rovnocenného sledovacieho špionážneho softvéru[footnoteRef:3], [3:  	Ú. v. EÚ C, C/2024/494, 23.1.2024, ELI: http://data.europa.eu/eli/C/2024/494/oj.] 

–	so zreteľom na návrh Komisie na nariadenie Európskeho parlamentu a Rady zo 16. septembra 2022, ktorým sa ustanovuje spoločný rámec pre mediálne služby na vnútornom trhu (Európsky akt o slobode médií) a mení smernica 2010/13/EÚ (COM(2022)0457),
–	so zreteľom na návrh smernice z 27. apríla 2022 o ochrane osôb zapojených do verejnej účasti pred zjavne neopodstatnenými alebo zneužívajúcimi súdnymi konaniami („strategickým žalobám proti verejnej účasti“) (COM(2022)0177).
–	so zreteľom na smernicu Európskeho parlamentu a Rady 2010/13/EÚ z 10. marca 2010 o koordinácii niektorých ustanovení upravených zákonom, iným právnym predpisom alebo správnym opatrením v členských štátoch týkajúcich sa poskytovania audiovizuálnych mediálnych služieb (smernica o audiovizuálnych mediálnych službách)[footnoteRef:4], [4:  	Ú. v. EÚ L 95, 15.4.2010, s. 1.] 

–	so zreteľom na článok 132 ods. 2 rokovacieho poriadku,
A.	keďže Únia je založená na hodnotách úcty k ľudskej dôstojnosti, slobody, demokracie, rovnosti, zásadách právneho štátu a dodržiavania ľudských práv vrátane práv osôb patriacich k menšinám, ktoré sú zakotvené v článku 2 Zmluvy o EÚ, zohľadnené v charte a zakotvené v medzinárodných zmluvách o ľudských právach;
B.	keďže dodržiavanie hodnôt zakotvených v článku 2 Zmluvy o EÚ členským štátom je podmienkou pre využívanie všetkých práv vyplývajúcich z uplatňovania zmlúv na tento členský štát, vrátane práva na financovanie zo strany EÚ; keďže podľa článku 7 Zmluvy o EÚ môže Únia posúdiť existenciu jasného rizika vážneho porušenia hodnôt uvedených v článku 2;
C.	keďže v posledných rokoch sa v Grécku zhoršila situácia v oblasti právneho štátu a slobody médií; keďže táto situácia sa dostatočne nerieši, pretrváva množstvo obáv a naďalej vzniká množstvo problémov;
D.	keďže v roku 2022 Grécko prijalo právne predpisy zamerané na zvýšenie transparentnosti vlastníctva médií a zriadilo register pre tlačené médiá, ako aj register pre elektronickú tlač, vďaka čomu majú nárok na štátnu reklamu výlučne registrované spoločnosti[footnoteRef:5], [5:  	Zákon č. 5005/2022 z 21. decembra 2022 o Posilnení publicity a transparentnosti printových a elektronických médií – zriadenie elektronických registrov printových a elektronických médií a ďalšie ustanovenia v pôsobnosti Generálneho sekretariátu pre komunikáciu a médiá.] 

E.	keďže v smernici o audiovizuálnych mediálnych službách sa stanovuje, že členské štáty musia zabezpečiť, aby národné regulačné orgány alebo subjekty vykonávali svoje právomoci nestranne a transparentne a v súlade s cieľmi smernice, ktorými sú najmä pluralita médií, kultúrna a jazyková rozmanitosť, ochrana spotrebiteľa, prístupnosť, nediskriminácia, riadne fungovanie vnútorného trhu a podporovanie spravodlivej hospodárskej súťaže; keďže sa v nej ďalej uvádza, že členské štáty musia zabezpečiť, aby národné regulačné orgány alebo subjekty mali primerané finančné a ľudské zdroje a právomoci na účinné vykonávanie svojich funkcií;
F.	keďže sa očakáva, že dohoda medzi spoluzákonodarcami v Európskom akte o slobode médií posilní požiadavky na transparentnosť, pokiaľ ide o priame a nepriame vlastníctvo médií, prideľovanie štátnych finančných prostriedkov médiám vo forme štátnej reklamy, ako aj vymenúvanie a odvolávanie správnych rád verejnoprávnych médií; keďže sa očakáva, že týmto aktom sa zavedú prísne záruky proti neoprávnenému sledovaniu novinárov a redakčných tímov médií;
G.	keďže platforma Rady Európy pre bezpečnosť novinárov identifikovala do konca roka 2023 dva prípady beztrestnosti za vraždu, deväť aktívnych upozornení a dve ďalšie upozornenia bez odpovede;
H.	keďže Grécko sa v rebríčku slobody tlače na svete za rok 2023, ktorý zostavuje organizácia Reportéri bez hraníc, umiestnilo na 107. mieste spomedzi všetkých krajín EÚ;
I.	keďže sloboda médií, pluralita, nezávislosť a bezpečnosť novinárov sú kľúčovými prvkami práva na slobodu prejavu a informácií a sú nevyhnutné pre demokratické fungovanie EÚ a jej členských štátov a pre zabezpečenie právneho štátu vrátane boja proti korupcii;
J.	keďže Komisia dospela k záveru, že Grécko spĺňa míľniky pre financovanie zo strany EÚ, keďže jeho národný orgán pre transparentnosť prijal protikorupčnú stratégiu; keďže národný orgán pre transparentnosť nemá skúsenosti s vykonávaním účinného a nezávislého dohľadu; keďže záver Komisie sa zdá založený len na prijatí stratégie na papieri, nie na účinných opatreniach v praxi;
K.	keďže podľa indexu vnímania korupcie za rok 2023, ktorý vypracovala organizácia Transparency International, Grécko vykazuje znepokojujúci pokles v otázkach týkajúcich sa právneho štátu spomedzi 27 členských štátov EÚ; keďže ide o negatívny vývoj, ktorý sa prejavil aj v náraste indexu vnímania korupcie v krajine;
L.	keďže v rámci škandálu tzv. Petsasovho zoznamu bolo 20 miliónov EUR zo štátnych prostriedkov rozdelených medzi médiá na komunikačné kampane v oblasti verejného zdravia vrátane neexistujúcich webových lokalít a osobných blogov; keďže niektoré médiá boli úplne vylúčené bez akéhokoľvek odôvodnenia a na základe netransparentných kritérií;
M.	keďže na základe predbežného vyšetrovania gréckeho generálneho riaditeľstva pre finančnú a hospodársku kriminalitu sa zistilo, že najmenej 270 financovaných médií nebolo riadne a zákonne zaregistrovaných a že strata verejných prostriedkov presiahla 3 milióny EUR;
N.	keďže synovec a bývalý generálny tajomník úradu predsedu vlády podal v roku 2022 niekoľko žalôb proti novinám EFSYN, online investigatívnej platforme Reporters United a jednotlivým novinárom, v ktorých sa domáhal odstránenia článku, ktorý ho usvedčoval zo zapojenia do vnútroštátneho škandálu so špionážnym softvérom spoločnosti Intellexa, ako aj odškodnenia vo výške 550 000 EUR; keďže tento článok okrem iného vyvolal pobúrenie verejnosti, ktoré nakoniec viedlo k jeho odstúpeniu z funkcie generálneho tajomníka úradu predsedu vlády; keďže odvtedy sa objavili ďalšie podrobnosti týkajúce sa jeho úlohy v škandále so špionážnym softvérom; keďže mnohé medzinárodné organizácie na ochranu slobody prejavu a slobody médií odsúdili túto žalobu ako strategickú žalobu proti verejnej účasti, ktorej cieľom je potlačiť kritické spravodajstvo;
O.	keďže nedávno zverejnená výročná správa Gréckeho úradu pre komunikačnú bezpečnosť a ochranu súkromia (ADAE) za rok 2022 odhalila, že grécka národná spravodajská služba (EYP) a špeciálne oddelenie polície pre násilnú trestnú činnosť (boj proti terorizmu) neoznámili úradu ADAE včas tisíce prípadov príkazov na trestné stíhanie s cieľom získať prístup ku komunikácii z dôvodu národnej bezpečnosti;
P.	keďže daňové úrady uložili v decembri 2023 týždenníku Documento News prehnanú pokutu vo výške 435 000 EUR; keďže Európske centrum pre slobodu tlače a médií odsúdilo toto opatrenie a 7. decembra 2023 vyjadrilo svoje znepokojenie;
Q.	keďže Panayote Dimitras, aktivista za ľudské práva, zakladateľ a riaditeľ organizácie Greek Helsinki Monitor (GHM), je stíhaný za nezákonné obchodovanie, hoci sa zdá, že konal v súlade so zákonom, aby poskytol humanitárnu pomoc žiadateľom o azyl; keďže v decembri 2022 mu bola uložená pokuta a zákaz spolupráce s organizáciou GHM; keďže komisár Rady Európy pre ľudské práva a vysoký komisár OSN pre ľudské práva vyjadrili v súvislosti s týmto prípadom obavy; keďže Úrad pre boj proti praniu špinavých peňazí nariadil zmrazenie všetkých Dimitrasových aktív v máji 2023; keďže Dimitras 31. mája 2023 vyhlásil, že dostal len finančné prostriedky EÚ určené na boj proti nenávistným prejavom a že tieto prostriedky boli použité len na tento účel; keďže nedávne oslobodenie 16 humanitárnych pracovníkov a dobrovoľníkov dokazuje, že obvinenia z trestných činov voči osobám poskytujúcim humanitárnu pomoc žiadateľom o azyl nemajú žiadny právny základ;
R.	keďže nariadenie o podmienenosti právnym štátom má mimoriadny význam pre ochranu rozpočtu EÚ;
S.	keďže Európska prokuratúra začala 28. novembra 2022 vyšetrovanie zneužitia dotácií vo výške 700 miliónov EUR na systém bezpečnosti železníc; keďže v súvislosti s týmto škandálom bolo odvtedy zatknutých 23 ľudí, okrem (bývalých) ministrov vlády, ktorí sú chránení pred trestným stíhaním na základe rozhodnutia gréckeho parlamentu, ktorý sa odvolal na grécku ústavu;
T.	keďže grécka vláda sa okrem zástupcov gréckej polície odmietla stretnúť s delegáciou monitorovacej skupiny pre demokraciu, právny štát a základné práva Európskeho parlamentu počas jej oficiálnej misie; keďže grécky premiér sa nasledujúci deň stretol s miestnou nemeckou delegáciou Európskej ľudovej strany; keďže toto odmietnutie stretnúť sa so všetkými ministrami alebo inými vysokými vládnymi predstaviteľmi počas vyšetrovacích misií od založenia monitorovacej skupiny pre demokraciu, právny štát a základné práva v roku 2018 je bezprecedentné;
U.	keďže Grécko prijalo niekoľko zákonov v rámci rovnosti, z ktorých niektoré obsahujú veľké medzery; keďže grécky zákon, ktorý zakazuje takzvané „konverzné praktiky“ na neplnoletých a iných zraniteľných osobách, sa nevzťahuje na prípady, keď „konverzné praktiky“ vykonávajú kňazi alebo iní náboženskí a/alebo duchovní vodcovia alebo odborníci bez oficiálnej kvalifikácie, a na prípady, keď sa vykonávajú na dospelých, ktorí s tým súhlasili; keďže tí, ktorí takéto praktiky vykonávajú, môžu niesť zodpovednosť len vtedy, ak za ich vykonanie prijali peniaze; keďže v lete 2023 došlo v LGBTIQ+ komunite k veľkým otrasom po smrti queer umelkyne z Kuby Anny Hernández, ktorú našli dobodanú v jej dome, a po prvých policajných správach o jej nesprávnom rodovom označení;
V.	keďže v indexe rodovej rovnosti Európskeho inštitútu pre rodovú rovnosť za rok 2023 získalo Grécko 58 bodov zo 100 a umiestnilo sa až na 24. mieste v EÚ; keďže podľa hodnotenia skupiny expertov z roku 2023 pre opatrenia proti násiliu páchanému na ženách a domácemu násiliu, ktorá monitoruje vykonávanie Istanbulského dohovoru, Grécko v súčasnosti nemá žiadne krízové centrá pre prípady znásilnenia a/alebo centrá pre prípady sexuálneho násilia;
1.	vyjadruje vážne obavy z veľmi závažného ohrozenia demokracie, právneho štátu a základných práv v Grécku; zdôrazňuje, že pre silnú demokraciu sú nevyhnutné kontroly a rovnováhy, a so znepokojením konštatuje, že tieto sú pod silným tlakom;
2.	je hlboko znepokojený tým, že orgány presadzovania práva a súdne orgány v Grécku nedosiahli pokrok vo vyšetrovaní vraždy gréckeho novinára Georgea Karaivaza z 9. apríla 2021; konštatuje, že v apríli 2023 boli zatknutí dvaja podozriví, ale inak polícia nevyvíja žiadnu výraznú aktivitu vo vyšetrovaní; dôrazne vyzýva orgány, aby podnikli všetky potrebné kroky na dôkladné a účinné vyšetrovanie a aby osoby zapojené do vraždy postavili pred súd na akejkoľvek úrovni; vyzýva orgány, aby požiadali Europol o pomoc;
3.	je veľmi znepokojený tým, že okrem tejto vraždy mnohí novinári čelia fyzickým hrozbám, verbálnym útokom, a to aj zo strany vysokopostavených politikov a ministrov, narušovaniu ich súkromia pomocou špionážneho softvéru a strategickým žalobám proti verejnej účasti; zdôrazňuje, že to má na nich mrazivý účinok; žiada, aby sa okamžite zrušili najmä tieto strategické žaloby proti verejnej účasti; trvá na tom, že vláda je povinná podniknúť všetky potrebné kroky na to, aby boli páchatelia trestných činov proti jednotlivcom, novinárom a iným mediálnym subjektom postavení pred súd, ako aj na vytvorenie bezpečného prostredia pre všetkých novinárov;
4.	vyjadruje hlboké znepokojenie nad mnohými prípadmi neprimeraného použitia sily zo strany policajných zložiek voči menšinovým skupinám a pokojným demonštrantom vo všeobecnosti; vyzýva orgány, aby v plnej miere a nezávisle vyšetrili všetky takéto prípady; je hlboko znepokojený skutočnosťou, že v posledných rokoch boli v Grécku údajným policajným násilím usmrtení traja mladí Rómovia, a tým, že táto skutočnosť nebola dôkladne vyšetrená; so znepokojením konštatuje, že v niektorých prípadoch polícia vyčistila miesto činu skôr, ako sa uskutočnilo forenzné vyšetrovanie; pripomína, že príslušný súd oslobodil štyroch policajtov z účasti na smrti LGBTIQ+ aktivistu Zaka Kostopoulosa v roku 2022, a to napriek záberom, ktoré ukazujú, že polícia použila zbytočnú silu;
5.	vyzýva vládu, aby zabezpečila úplnú nezávislosť svojho národného regulačného orgánu pre audiovizuálny sektor, ako sa to vyžaduje v smernici o audiovizuálnych mediálnych službách;
6.	zdôrazňuje, že pluralita médií je ohrozená, keďže vlastníctvo médií v krajine je rozdelené najmä medzi malý počet oligarchov, čo vedie k dramatickému nedostatočnému informovaniu o niektorých témach, napríklad o obavách týkajúcich sa systému bezpečnosti železníc pred vlakovou nehodou v Tempi; so znepokojením konštatuje nedostatočnú transparentnosť pri rozdeľovaní štátnych dotácií médiám; berie na vedomie záver Komisie, že regulačné orgány médií nemajú dostatok zdrojov; spochybňuje objektívnosť a nezávislosť gréckej národnej rady pre rozhlas a televíziu a vyjadruje obavy z náhlej výmeny dozornej rady v septembri 2023; vyzýva Komisiu, aby monitorovala vykonávanie nového mediálneho zákona č. 5005/2022 z 21. decembra 2022, najmä pokiaľ ide o transparentnosť vlastníctva médií;
7.	vyzýva v súvislosti s nezákonným používaním sledovacích technológií, ako je špionážny softvér Predator, aby sa:
a)	urýchlene obnovili a posilnili inštitucionálne a právne záruky vrátane účinnej kontroly ex ante a ex post, ako aj nezávislých mechanizmov dohľadu; 
b)	urýchlene zrušili všetky vývozné licencie, ktoré nie sú plne v súlade s nariadením o dvojakom použití[footnoteRef:6], a aby sa prešetrili podozrenia z nezákonného vývozu, okrem iného do Sudánu; [6:  	Nariadenie Európskeho parlamentu a Rady (EÚ) 2021/821 z 20. mája 2021, ktorým sa stanovuje režim Únie na kontrolu vývozov, sprostredkovania, technickej pomoci, tranzitu a transferu položiek s dvojakým použitím (Ú. v. EÚ L 206, 11.6.2021, s. 1).] 

c)	zaručilo, že orgány môžu slobodne a bez prekážok vyšetrovať všetky podozrenia z používania špionážneho softvéru;
d)	zvrátila legislatívna zmena z roku 2019, ktorou sa spravodajská služba EYP dostala pod priamu kontrolu predsedu vlády;
e)	zaručila nezávislosť vedenia národného orgánu pre transparentnosť;
f)	urýchlene začalo policajné vyšetrovanie v súvislosti s údajným zneužívaním špionážneho softvéru a zabavili fyzické dôkazy o sprostredkovateľoch, maklérskych spoločnostiach a predajcoch špionážneho softvéru spojených s prípadmi infikovania špionážnym softvérom;
g)	aby bol Europol okamžite prizvaný k vyšetrovaniu; odsudzuje nelegitímnu inštrumentalizáciu pojmu „ohrozenie národnej bezpečnosti“ ako zdôvodnenia neprijateľného odpočúvania a sledovania politických oponentov vrátane súčasného poslanca Európskeho parlamentu Georgiosa Kyrtsosa a bývalého poslanca Nikosa Androulakisa; vyjadruje vážne znepokojenie nad vplyvom predsedu vlády na spravodajskú službu EYP, ktorá je v priamej kompetencii a pod dohľadom jeho úradu;
8.	s veľkým znepokojením konštatuje, že nezávislé orgány, ako je úrad ADAE a grécky úrad na ochranu údajov (DPA), sú pod čoraz väčším tlakom v súvislosti s ich činnosťou týkajúcou sa nezákonného odpočúvania spravodajskou službou EYP; ďalej konštatuje, že grécky parlament urýchlene vymenil členov správnej rady úradu ADAE v roku 2023 v predvečer rozhodnutia úradu ADAE o uložení pokuty spravodajskej službe EYP a tesne pred tým, ako úrady ADAE a DPA vyzvali na vykonanie rozhodujúceho kroku vo vyšetrovaní škandálu so špionážnym softvérom;
9.	vyzýva grécku vládu, aby urýchlene stiahla pozmeňujúci návrh 826/145 k zákonu č. 2472/1997, ktorým sa zrušila možnosť úradu ADAE informovať občanov o zrušení dôvernosti komunikácie, a aby obnovila úplnú nezávislosť súdnictva a všetkých príslušných orgánov dohľadu, ako je ombudsman a úrad na ochranu údajov, s cieľom zabezpečiť, aby všetky orgány dohľadu plne spolupracovali a mali prístup k informáciám a mohli poskytovať úplné informácie všetkým obetiam;
10.	vyjadruje znepokojenie nad nedostatočným financovaním, nedostatočným počtom zamestnancov, obmedzovaním právomocí, neprehľadnými postupmi vymenúvania, obťažovaním a zastrašovaním úradníkov nezávislých verejných orgánov, ako je ombudsman, ktorého mandát a jeho trvanie musia byť v súlade s Parížskymi zásadami a európskymi normami pre orgány pre rovnosť, úrad na ochranu údajov a úrad ADAE; ďalej konštatuje, že Národná agentúra pre transparentnosť, ktorá by mala zohrávať dôležitú úlohu pri kontrole verejných orgánov, sa nezdá účinná a boli vyjadrené obavy o jej nezávislosť; vyzýva grécku vládu, aby zabezpečila nezávislosť a operačnú samostatnosť nezávislých orgánov dohľadu v súlade s gréckou ústavou a platnými vnútroštátnymi právnymi požiadavkami a právnymi požiadavkami EÚ a aby zlepšila dodržiavanie ich odporúčaní; poukazuje na to, že systematické ťažkosti a oneskorenia pri menovaní vedenia nezávislých orgánov dohľadu oslabujú ich účinnosť a autoritu; je veľmi znepokojený náhlou výmenou členov správnej rady úradu ADAE a dozorného orgánu verejnoprávneho vysielateľa v septembri 2023, práve keď úrad ADAE a úrad na ochranu údajov vyzvali na prijatie zásadného kroku vo vyšetrovaní špionážneho softvéru;
11.	je hlboko znepokojený tým, že presunutie vyšetrovania špionážneho softvéru na iného prokurátora po tom, ako predchádzajúci prokurátori požiadali úrad ADAE, aby preveril, či 92 osôb, ktoré boli cieľom špionážneho softvéru Predator (vrátane poslancov národného parlamentu a poslancov Európskeho parlamentu, novinárov a vládnych úradníkov), bolo tiež predmetom sledovania spravodajskou službou EYP, povedie k faktickému ukončeniu vyšetrovania; opakuje svoju výzvu, aby sa do vyšetrovania zapojil Europol;
12.	dôrazne odsudzuje zastrašovanie a prenasledovanie úradníkov, ktorí kontrolujú vládu, napríklad bývalej protikorupčnej prokurátorky Eleni Touloupakiovej a Christosa Rammosa, šéfa úradu ADAE; vyjadruje svoje znepokojenie nad zásahom prokurátora najvyššieho súdu a údajným pokusom zastaviť žiadosť úradu ADAE o kontrolu príkazov na sledovanie telekomunikačnej spoločnosti v roku 2022;
13.	s vážnym znepokojením zdôrazňuje, že korupcia znižuje kvalitu verejných služieb a tovarov; zdôrazňuje, že dĺžka súdnych konaní, ku ktorej sa pridávajú pochybnosti o bezúhonnosti časti policajného zboru a konflikty záujmov na najvyššej úrovni vrátane údajnej infiltrácie polície do skupín organizovaného zločinu, povedú ku kultúre beztrestnosti, v ktorej môže korupcia prekvitať; zdôrazňuje, že orgány ešte nedosiahli dobré výsledky vo vyšetrovaní a stíhaní prípadov korupcie na vysokej úrovni, ktoré by viedli k právoplatným rozsudkom s odstrašujúcim účinkom; vyzýva vládu a orgány, aby tieto problémy prioritne riešili;
14.	vyzýva grécku vládu, aby prijala okamžité opatrenia a potrebné reformy na zlepšenie kapacity a transparentnosti polície pri vyšetrovaní prípadov organizovaného zločinu vrátane preskúmania silných náznakov prepojenia medzi organizovaným zločinom a políciou v jej radoch;
15.	vyzýva vládu, aby v plnom rozsahu vykonala všetky rozsudky Európskeho súdu pre ľudské práva, ako aj aby dodržiavala predbežné opatrenia uložené súdom;
16.	konštatuje, že doteraz neboli prijaté žiadne opatrenia týkajúce sa účasti súdnictva na postupe vymenovania do najvyšších súdnych funkcií, konkrétne sudcov, na posty predsedu a podpredsedu Štátnej rady, Najvyššieho súdu a Dvora audítorov;
17.	vyjadruje hlbokú ľútosť a zármutok nad tragickou stratou životov pri stroskotaní lode 14. júna 2023, keď sa v Iónskom mori pri pobreží mesta Pylos v gréckej Messénii potopila rybárska loď, na palube ktorej pravdepodobne zahynulo viac ako 600 osôb; je hlboko znepokojený nedostatočným pokrokom v súdnom vyšetrovaní; víta vyšetrovanie tejto katastrofy európskou ombudsmankou a gréckym ombudsmanom; vyjadruje vážne znepokojenie nad zaobchádzaním s migrantmi na vonkajších hraniciach a na vnútroštátnej úrovni v dôsledku systematického odsúvania a násilia voči štátnym príslušníkom krajín mimo EÚ, ich svojvoľného zadržiavania a krádeží ich vecí; je ďalej vážne znepokojený podmienkami v prijímacích centrách, najmä pokiaľ ide o ochranu osôb pred páchanými trestnými činmi a prístup k základným hygienickým zariadeniam; domnieva sa, že úradník pre základné práva na ministerstve pre migráciu a azyl potrebuje širší a nezávislý mandát, aby mohol účinne vyšetrovať aj prípady odsunu; vyzýva Komisiu, aby posúdila súlad systémov hraničného dozoru využívajúcich behaviorálnu analýzu s právom EÚ a ich financovanie zo strany EÚ; odsudzuje dramatické zlyhanie Komisie pri presadzovaní právnych predpisov EÚ týkajúcich sa podmienok prijímania, odsunu a ľudských práv a domnieva sa, že konanie o porušení právnych predpisov je vhodnejšie ako pochvala komisára;
18.	je znepokojený útokmi proti občianskej spoločnosti, a najmä očierňujúcimi kampaňami a súdnym prenasledovaním zo strany gréckych orgánov, ktoré sú namierené proti aktivistom za ľudské práva; je znepokojený nedávnymi súdnymi procesmi proti humanitárnym pracovníkom a ľuďom, ktorí poskytujú humanitárnu pomoc migrantom a utečencom; vyzýva grécke orgány, aby okamžite stiahli všetky obvinenia a zabezpečili, aby humanitárni pracovníci a dobrovoľníci mohli bezpečne a slobodne poskytovať pomoc;
19.	považuje za kľúčové, aby sa súdne vyšetrovanie vlakového nešťastia v Tempi uskutočnilo rýchlo a komplexne a aby sa týkalo všetkých zúčastnených strán vrátane zodpovedných vládnych úradníkov; nie je spokojný s kontrolou, ktorú vykonáva príslušný výbor gréckeho parlamentu, pretože sa zdá, že nie je politicky nestranný a zdráha sa predvolať kľúčových odborných svedkov; je hlboko znepokojený tým, že grécky parlament odmietol vykonať vyšetrovanie, o ktoré požiadala Európska prokuratúra v súvislosti s dvoma bývalými ministrami dopravy[footnoteRef:7]; [7:  	Vo funkcii od 5. novembra 2016 do 9. júla 2019 a od 9. júla 2019 do 1. marca 2023.] 

20.	je znepokojený reštriktívnym regulačným rámcom pre registráciu organizácií občianskej spoločnosti, najmä pokiaľ ide o organizácie pôsobiace v oblasti migrácie a sociálneho začlenenia; vyzýva vládu, aby s okamžitou platnosťou zrušila obmedzenia uvalené na mimovládne organizácie (MVO) a novinárov, ktorí informujú o migrácii, a aby prednostne preskúmala legislatívny rámec; vyzýva ju, aby podporovala a posilňovala všetky iniciatívy, ktoré prispievajú k väčšej transparentnosti v týchto otázkach, napríklad mechanizmus Komisie pre ľudské práva na podávanie správ o odsune;
21.	konštatuje, že Grécko zaviedlo právny rámec týkajúci sa rovnakého zaobchádzania a v tomto smere boli podniknuté pozitívne kroky, napríklad vytvorenie novej Komisie pre ľudské práva; je však znepokojený slabým právnym rámcom a diskrimináciou LGBTIQ+ osôb, Rómov a iných menšín; vyzýva vládu a všetky ostatné politické sily, aby v tejto súvislosti preukázali vedúce postavenie a podporili spoločenské zmeny, najmä pokiaľ ide o domáce násilie, policajné násilie a rovnosť manželstiev, o ktorých sa diskutuje už niekoľko rokov;
22.	uznáva existenciu liniek pomoci a špecializovaných policajných služieb pre prípady domáceho násilia, ale zároveň naliehavo žiada vládu, aby zriadila komplexné krízové centrá pre obete znásilnenia a zabezpečila, aby obete sexuálneho násilia mali okamžitý prístup k lekárskej starostlivosti, podpore pri traume, forenznému vyšetreniu a psychologickej podpore; vyzýva vládu, aby vraždu žien uznala za samostatný trestný čin;
23.	víta zákaz operácií bez súhlasu a vyzýva na náležitú odbornú prípravu zdravotníckych pracovníkov, aby mohli intersexuálne osoby správne prijímať a poskytovať im náležitú starostlivosť;
24.	víta návrh zákona o rovnocennom manželstve predložený gréckemu parlamentu a vyzýva na jeho urýchlené prijatie;
25.	vyzýva vládu, aby zlepšila legislatívny proces zavedením skutočných a zmysluplných konzultácií a zrušila kontroverznú prax súhrnných právnych predpisov;
26.	vyjadruje poľutovanie nad tým, že grécka vláda a policajné orgány sa počas oficiálnej služobnej cesty v apríli 2022 odmietli stretnúť so zástupcami Európskeho parlamentu, a vyzýva súčasnú grécku vládu, aby nadviazala konštruktívny dialóg s Európskym parlamentom;
27.	vyzýva Komisiu, aby v plnej miere využila nástroje, ktoré má k dispozícii, na riešenie porušovania hodnôt zakotvených v článku 2 Zmluvy o EÚ v Grécku; vyzýva najmä na posúdenie dodržiavania charty pri implementácii príslušných fondov EÚ, ako sa vyžaduje v nariadení o spoločných ustanoveniach; žiada, aby Komisia v rámci nariadenia o podmienenosti právnym štátom posúdila dôsledky nevykonania príslušných rozsudkov európskych súdov; pripomína, že v prípade prijatia finančných opatrení musí Komisia zabezpečiť, aby koneční príjemcovia alebo príjemcovia finančných prostriedkov EÚ neboli o tieto prostriedky pripravení, ako sa uvádza v článku 5 ods. 4 a 5 nariadenia o podmienenosti právnym štátom, a musí nájsť spôsoby, ako zabezpečiť, aby sa finančné prostriedky EÚ dostali k občanom, podnikom, regionálnym a miestnym orgánom, mimovládnym organizáciám a všetkým ostatným príslušným zainteresovaným stranám, ak vláda nebude spolupracovať v súvislosti s nedostatkami v oblasti právneho štátu, najmä vzhľadom na dôsledky hospodárskej krízy, vysoké životné náklady a nárast chudoby v krajine;
28.	poveruje svoju predsedníčku, aby postúpila toto uznesenie Rade, Komisii, vládam a parlamentom členských štátov, Rade Európy, Organizácii pre bezpečnosť a spoluprácu v Európe a Organizácii Spojených národov.

